ความเชื่อมั่นฟื้น นิคมอมตะเพิ่มเป้าขายที่ดิน
อมตะเพิ่มเป้ายอดขายที่ดินนิคมปีนี้เป็น 1,500-2,000 ไร่ จากเดิม 900 ไร่ หลังลูกค้าเก่าจ่อขยายกำลังการผลิตเพิ่ม
1 ก.ย. 2553

อมตะเพิ่มเป้ายอดขายที่ดินนิคมปีนี้เป็น 1,500-2,000 ไร่ จากเดิม 900 ไร่ หลังลูกค้าเก่าจ่อขยายกำลังการผลิตเพิ่ม
นายวิบูลย์ กรมดิษฐ์ กรรมการและประธานเจ้าหน้าที่ปฎิบัติการ บริษัท อมตะ คอร์ปอเรชัน (AMATA) เปิดเผยว่า บริษัทเพิ่มเป้ายอดขายที่ดินในนิคมอุตสาหกรรมอมตะปีนี้เป็น 1,500-2,000 ไร่ จากเดิมตั้งเป้าไว้เพียง 900 ไร่ เนื่องจากบริษัทจะมีการเซ็นสัญญากับลูกค้าประมาณ 11-12 ราย ในช่วงเดือน ก.ย. นี้ ซึ่งส่วนใหญ่เป็นลูกค้าเก่าที่ต้องการขยายกำลังการผลิตเดิม ทั้งจากประเทศญี่ปุ่น ยุโรปและอเมริกา โดยส่วนใหญ่เป็นลูกค้าที่ผลิตสินค้าในกลุ่มยานยนต์และเครื่องมือทางการเกษตร
ทั้งนี้ ครึ่งปีแรกผ่านมาบริษัทขายที่ดินไปแล้วทั้งหมด 252 ไร่ ซึ่งเทียบกับทั้งปีของปีก่อนขายได้เพียง 250 ไร่ 
นายวิบูลย์ กล่าวว่า  การที่ต่างชาติมีความเชื่อมั่นและกลับมาลงทุนไทยเพิ่ม เพราะมองแยกส่วนระหว่างปัญหาการเมืองกับการทำธุรกิจ  ขณะเดียวกันนักธุรกิจไทยก็มีความสามารถที่จะทำให้เศรษฐกิจเดินต่อไปได้ รวมทั้งการเปลี่ยนกฎเกณฑ์ นโยบายทางด้านภาษี หรือรายละเอียดที่เกี่ยวกับต้นทุนการผลิตของไทย มีการเปลี่ยนแปลงน้อยกว่าประเทศเพื่อนบ้านอย่างจีนและเวียดนาม 
สำหรับกรณีมาบตาพุดที่ยังคงเป็นตัวเบรกความเชื่อมั่นกับนักลงทุนอยู่บ้าง แต่เชื่อว่าปัญหาที่เกิดขึ้นจะสามารถคลี่คลายได้ เพราะเชื่อว่านายกรัฐมนตรีเก่งและน่าจะเห็นได้ชัดแล้วว่าเหตุการณ์ที่เกิดขึ้นสร้างความบอบช้ำขนาดไหน